Trochilidae
Kerentiad an Trochilidae zo ennañ 328 spesad evnedigoù-lufr, evned-kelien, pe kolibried. Gant ar ger diwezhañ-mañ e vez graet e meur a yezh dre ar bed evel un termen hollek, met evit ar skiantourien ne dalv nemet evit ur genad anezho, ar genad Colibri.
Termenet e voe e 1825 gant al loenoniour iwerzhonat Nicholas Aylward Vigors (1785-1840), Trochilus ar genad skouer anezhañ.
Evned bihan-bihanik zo anezho, ar re vihanañ er bed : adalek 5 pe 22 cm, betek 35 cm evit ar spesadoù o deus pluñv hir ouzh o lost. Buan-kenañ e luskont o divaskell : 15 pe 80 gwezh bep eilenn.
Pluñv livet flamm zo ouzh o gouzoug pe war o fenn. Cheñch a ra kalz neuz o figos moan hervez ar spesadoù : gallout a ra bezañ pe hir-kenañ pe verr, pe eeun pe kamm da vat. Bihan-bihanik eo o favioù. Kouskediñ a reont e-doug an noz kuit da goll energiezh.
 
Kavout a reer anezho el lodenn vrasañ eus Amerika an norzh hag Amerika ar su. Stank int en takad neveztrovanel.
Bevañ a reont e meteier disheñvel, e kement lec’h ma kresk ar plant a c’hall pourchas nektar dezhe, adalek live ar morioù betek 5 000 m uhelder. Kalz brasoc’h eo o liested en toleadoù danveneziek. 

Bihanañ evned ar bed eo kolibried Elena (Mellisuga helenae) a gaver e Kuba. Ne greskont ket en tu all da 2,5 cm evit daou c'hramm a bouez enno pe war-dro.

Gallout a rafed gwelet ur c’holibri e linennoù Naska.

Iskerentiadoù ha genadoù
♦ Daou c'henad en iskerentiad Florisuginae (Bonaparte, 1850)

♦ C'hwec'h genad en iskerentiad Phaethornithinae (Jardine, 1833)

♦ Daouzek genad en iskerentiad Polytminae (Reichenbach, 1849)

♦ Daou c'henad ha tregont en iskerentiad Lesbiinae (Reichenbach, 1853)

♦ Ur genad en iskerentiad Patagoninae (Bonaparte, 1853)

♦ Iskerentiad Trochilinae (Vigors, 1825)

Skeudennaoueg

Liammoù diavaez 
 Poltredoù evned-kelien

Notennoù ha daveennoù 

Apodiformes
Kerentiadoù evned
Trochilidae